"Mening eng katta islohotim - har bir oilaning nuri bo`lgan onalarni, xotin-qizlarni rozi qilish". Prezidet Marg`ilondagi Hunarmandlar markazida bo`ldi (foto)

Avval xabar berganimidek, Prezident Shavkat Mirziyoev aholi hayoti, ijtimoiy-iqtisodiy islohotlarning borishi bilan tanishish maqsadida Farg`ona viloyatiga tashrif buyurgan edi.
Prezident Shavkat Mirziyoev Marg`ilondagi Hunarmandlar markazini borib ko`rdi.
Marg`ilon azaldan hunarmandlar shahri. Yaqinda bu erda mohir usta Ibrohimjon Sultonov tashabbusi bilan davlat-xususiy sheriklik asosida Hunarmandlar markazi qurilib, foydalanishga topshirildi. 600 nafar usta faoliyat boshlab, 200 ortiq turdagi atlas va adras to`qish, gilamchilik, maishiy xizmat, tikuvchilik, hunarmandchilik mahsulotlari ishlab chiqarish yo`lga qo`yildi. Ular tomonidan 2 mingga yaqin xotin-qiz, yoshlar ishga jalb etildi.
- Mening eng katta islohotim - har bir oilaning nuri bo`lgan onalarni, xotin-qizlarni rozi qilish. Sizlarning ko`zingizdagi ishonchni, umidni ko`rib baxtiyor insonman. Ayollarni qancha rozi qilsak, Yaratgan bizga kuch-qudrat, yurtimizga tinchlik-osoyishtalik beradi. Butun dunyo pandemiya oqibatida katta qiyinchilikka uchrayapti. Hech kim ishonmagandi, shu sharoitda mana shunday korxonalar ishga tushira olamiz deb. Bu - Farg`onadagi o`zgarishlarning boshlanishi, qaldirg`ochi. Xudo xohlasa, natijalarimiz bundan ham yuqori bo`ladi, - dedi Shavkat Mirziyoev. 
Ikki qavatli markazning qo`yi qavatida atlas, adras, shoyi, baxmal, beqasam matolar to`qiladi. Birinchi qavatdan tayyor mahsulotlar ko`rgazmasi, podium, chevarxona o`rin olgan. Bu erdagi do`konda matoga gul chizish, bog`lash, davra, qad tayyorlash jarayonlari ko`rgazmali tarzda namoyish etiladi.
Binoning yuqori qavatida gilam sexi joylashgan. Bu erda barcha mahsulotlar to`liq qo`l mehnati yordamida, 100 foiz toza ipakdan to`qiladi.
Hunarmand Ibrohimjon Sultonovning “Ismoiljon gilamlari” korxonasi mahsulotlari butun dunyoga mashhur. Hunarmandlar markazida ham mahsulotlarning sifati yuqori. Asl ipakka tabiiy bo`yoqlardan gul chizib mato to`qiladi. Shu bois bu mahsulotlarga hozirdan xaridor tayyor. Gilamlar asosan Turkiyaga, atlas, adras matolar AQSh, Italiya, Fransiya, Rossiya, Qozog`iston, Tojikiston kabi mamlakatlarga eksport qilinadi.
Hozir chevarlarga 3,5 million so`mgacha maosh beriladi. Markaz 600 ishchiga mo`ljallangan, xotin-qizlarning qolgani kasanachilik asosida uyda o`tirib mehnat qiladi.
Marg`ilon - Farg`ona vodiysining turistik manzillaridan biri. Hunarmandlar markazi ushbu shaharning sayyohlik salohiyatini oshirishga xizmat qiladi. Osori atiqalar bilan tanishgan sayyohlar bu erga kelib atlas, adras to`qish jarayonini bevosita kuzatish imkoniga ega bo`ladi, ham o`zi xohlagan mahsulotni xarid qiladi, shu erdagi chevarxonada o`z didiga mos libos tiktirib kiyib ketaveradi. Markaz binosida bank shoxobchasi faoliyat ko`rsatadi, fotogalereya tashkil etilgan.
Shu erda viloyatda ipakchilik sohasida amalga oshirilayotgan investisiya loyihalari haqida ma`lumot berildi. Davlatimiz rahbari tarmoq korxonalariga er ajratib, ish o`rinlarini ko`paytirish, odamlarga hozirgi qiyin sharoitda iqtisodiy yordam berish zarurligini ta`kidladi.
Prezidentimiz Farg`ona viloyatida qambag`al aholi bilan ishlash tizimi bo`yicha amalga oshiriladigan ishlar bilan ham tanishdi.